**מכתב להאנס ארנברג**

בתור יהודי, מוטב שאומר 'בתור תיאולוג', שלא לעצבן אותך שוב בניגוד שבין תיאוריה לבין דת; ובכן, בתור תיאולוג אין הנצרות מעניינת אותי כל עיקר, אך היא כן מעניינת אותי בתור אפולוגטיקן. זה, כמובן, נתח הגון מקונסטרוקציה עצמית בלבד. לאמיתו של דבר (על פי האמת הביוגראפית שלי) עניין לי בה, באשר נולדתי בגרמניה, למדתי היסטוריה, אני חי בתקופה שבה מלצרי בתי הקפה של הכרך ושל בתי הקפה האוניברסיטאיים למדו תיאולוגיה מתוך דברים שקלטו באקראי יותר ממה שלמד סטודנט לתיאולוגיה של שנות השבעים אצל הפרופסורים שלו, וגם מפני שאני ידידו של רודי וכו'. זוהי ביוגראפיה. אך עניין זה הרי אינו נשאר סגור וחתום במוחי בפני עצמו, אלא באשר יהודי אני, מן ההכרח שהוא מוליך למשהו, או להרס היהדות שלי, או לחיזוקה...

**מכתב לרודולף ארנברג**

ביום הראשון שהגעתי לברלין חוויתי בפעם הראשונה (ובפעם האחת לתמיד) את התקווה, מצאתי את היסוד האובייקטיבי (את נקודת החתך באינסוף) אשר בעזרתו מתפשרת הסתירה הבלתי נסבלת בין חוויית אמונתי לבין חוויית ידידותי. (כלומר בין מה שהיה לי מילדות והיה לי אוצרי העתיק והיקר ביותר לבין מה שראיתי מ1909 מאז טבילתו של האנס ואילך – ואז בא תורך ב1910 ואויגן ב1913 – שריתי עם האלהים במאבק שלא ידעתי לפנים). על יסוד זה הכל אצלי עומד מאז. כולל ה'כוכב'. ולא בכדי הוא קרוי 'כוכב הגאולה', כי הוא עומד על שמי העתיד, על אותם שמי 'התקוה'. ומאז שני הדברים, אשר בדרך כלל אינם ניתנים לפשרה, שניהם גדלו וצמחו.

**איגרת לאויגן רוזנשטוק**

הנצרות היא ככוח הממלא את העולם (כדברי אחד משני הסכולסטיקאים הגדולים , יהודה הלוי: זהו העץ הגדל מן הזרע של היהדות והמשליך את צלו על פני האדמה, אבל פריו חייב להכיל שוב את הזרע, אותו זרע שאדם הרואה את העץ אינו שם לב אליו). זוהי דוגמה יהודית אחת... אך מה משמעות כל אלה לגבי, חוץ מן העובדה שאני כבר יודע זאת? מה משמעותה של דוגמה יהודית זו לגבי היהודי? ... הן יודע אתה כמוני שכל הנימוקים הריאליסטיים שלנו אינם משמשים אלא כסות דלה, לפי האופנה המקובלת, שנועדה להסתיר את היסוד המטפיזי האמיתי האחד, והוא: לא נאבה להיות שותפים לדמיון הכזב של הדוגמה הנוצרית הכובשת עולם (אף אם היתה לעובדה) שאינה אלא דמיון שווא, הלוואי שתהא אמת ושהמציאות תחרב. כי 'ה' אלוהים אמת', ובלשון מלומדים 'כי אנו מתכחשים ליסודות התרבות של זמננו' הלואי שתהא מלכות אלוהים – ושיחרב העולם, שנאמר 'ואתם תהיו לי ממלכת כהנים וגוי קדוש'. ובלשון עממית פשוטה: אנחנו צלבנו את כריסטוס, והאמן לי אנו מוכנים לעשות זאת שוב בכל עת – רק אנו בלבד בכל העולם הגדול, הלואי שיהא שם האל אחד, והאדם יכרת, שנאמר 'ואל מי תדמיוני ואשוה יאמר קדוש'.

וכך, המימוש היהודי המקביל לאידיאה התיאולוגית על הנצרות כסוללת דרך היא – הגאווה היהודית. זר יקשה להבין זאת. המעט שמתגלה לעיניים נראה לך אווילי וקטנוני... הבסיס המטפיזי שלה מושתת, כפי שאמרתי, על שלושת העיקרים דלעיל: (1) כי לנו האמת, (2) כי הגענו אל המטרה ו(3) כל יהודי ויהודי חש בעומק נפשו כי יחס הנוצרים לאלוהים, כלומר, הדת במובנה האמיתי, הוא עלוב ביותר ומעורר רחמים, יחס דל ומייגע: נמצא שכנוצרי חייב אדם ללמוד ממישהו, יהיה אשר יהיה, לקרוא לאלוהים 'אבינו'; שאלוהים הוא אבינו – זה מושכל ראשון, עובדה מובנת מאליה לגבי היהודי, ועל כן מה צורך יש בגוף שלישי שיתווך בינו לבין אביו שבשמים? זה אינו גילוי של אפולוגטיקה מודרנית, אלא חוש טבעי פשוט של יהודי, מזיגה של קוצר הבנה ובוז מהול ברחמים.